Il-ġid tar-reliġjon vera Imma int, o Alla tagħna, twajjeb u veru; int kollok sabar, u tmexxi kollox bil-ħniena. Għax ukoll jekk nidinbu, aħna tiegħek u nistqarru setegħtek; imma ma nidinbux, għax nafu li aħna tiegħek. Meta nagħrfu lilek, ikollna t-tjieba sħiħa, u meta nistqarru setegħtek, naslu għall-ħajja bla tmiem. Għalhekk aħna ma tqarraqniex la minn xogħol maħsub bis-sengħa ħażina tal-bniedem, u lanqas mill-ħidma fiergħa taż-żebbiegħa, daqsxejn ta' xbieha mċappsa b'ħafna kuluri, li bid-dehra tagħha l-boloh jitqanqlu għall-ħażen, imsaħħra mix-xbihat bla ruħ u ħajja. Nies li jħobbu ħwejjeġ ħżiena u li ħaqqhom tama bħal din, huma dawk li jagħmluhom, dawk li jixtiquhom u dawk li jqimuhom. Il-frugħa tal-idolatrija Il-ħaddiem tal-fuħħar jitħabat u jagħġen it-tafal artab, u minnu jaħdem ħwejjeġ li neħtieġu; mill-istess tafal isawwar xorta waħda, kemm dawk li bihom ninqdew bil-ġieħ u kemm dawk li bihom ninqdew xort'oħra. Min jagħġen it-tajn jaqtagħha xi jkun l-għan ta' kull ħaġa li jagħmel. U b'taħbit vojt mill-istess tafal isawwar alla fieragħ, dak stess li ftit qabel sar mit-trab tal-art, u ftit wara hemm jerġa' jmur mnejn ittieħed, meta jkollu jrodd ruħu mislufa lilu. Xejn ma jaħseb li dalwaqt imut jew li ħajtu tulha qasir; iżda ħsiebu li jilħaq 'il min jaħdem id-deheb u l-fidda, irid jagħmel bħal min jaħdem il-bronż, u jiftaħar għax jagħmel xbihat foloz. Ftit irmied qalbu, it-tama tiegħu tiswa anqas mit-trab, u ħajtu anqas minn ftit tajn; għax hu m'għarafx min hu dak li ħalqu, li nefaħ fuqu nifs ħabrieki, u qiegħed ġo fih ir-ruħ tal-ħajja. Imma għalih ħajjitna hi logħba, u l-għajxien tagħna suq tal-qligħ. 'L-aqwa li naqlagħha tajjeb,' jgħid, 'b'kull mezz li nista', imqar ħażin.' Aktar mill-oħrajn dan jaf bi dnubu; għax jaħdem mit-trab tal-art fuħħar u allat fiergħa. Il-kulti Eġizzjani Imma wisq aktar boloh, u agħar minn moħħ it-tfal, l-għedewwa kollha li għakksu l-poplu tiegħek. Għax laqgħu b'allat l-idoli kollha tal-ġnus, li għandhom għajnejhom u bihom ma jarawx, b'imnifsejhom ma jiħdux nifs, bil-widnejn li għandhom ma jisimgħux, bis-swaba' ta' jdejhom ma jħossu xejn, u riġlejhom ma jiswew għal xejn. Bniedem hu li għamilhom, wieħed b'ruħ mislufa sawwarhom. U l-ebda bniedem ma jista' jagħmel alla, imqar jekk ikun jixbah lilu stess. Ta' bniedem li jmut, ħaġa mejta jista' jagħmel b'idejh il-ħżiena, għax hu nnifsu aħjar mix-xbihat li jqim; hu għallanqas għandu l-ħajja, imma dawk ma jkollhom qatt. Iqimu wkoll bhejjem l-aktar moqżieża , ħdejn bhejjem oħra bla moħħ, dawn agħar minnhom ilkoll. Lanqas bħala bhejjem ma fihom xi ġmiel li jogħġob l-għajn; meta Alla faħħar u bierek il-ħlejjaq, dawn baqgħu barra.